নিজস্ব প্রতিবেদন: আসানসোল ও রানিগঞ্জে সংঘর্ষের ঘটনায় বিজেপিকে কাঠগড়ায় তুললেন পার্থ চট্টোপাধ্যায়। তাঁর কথায়, ''বাংলাকে অশান্ত করছে ওরা। মানুষের মধ্যে অবিশ্বাস তৈরির চেষ্টা করছে। যে কায়দায় অন্য জায়গায় তারা ক্ষমতায় এসেছে, সেটাই এখানে প্রয়োগ করছে।'' পরিকল্পিতভাবে রাজ্যের উন্নয়নকে স্তব্ধ করার চেষ্টা করা হচ্ছে বলেও মনে করেন তৃণমূলের মহাসচিব। তাঁর কথায়,''মানুষের স্বার্থেই দিল্লিতে আছেন মমতা বন্দ্যোপাধ্যায়।''   পার্থ চট্টোপাধ্যায় আরও বলেন, ''অস্ত্র, তলোয়ার নিয়ে শক্তিপ্রদর্শন করা হচ্ছে। প্রশাসন ব্যবস্থা নিলে প্ররোচনামূলক। প্রশাসন যা করছে, তা সবার ক্ষেত্রে প্রযোজ্য। আইন ভাঙলে আইনানুগ ব্যবস্থা নেওয়া হবে। প্রশাসনিক তদন্তে চলছে।'' রাজ্যপালের রানিগঞ্জ সফরে বাধা দেওয়া হয়েছে বলে অভিযোগ করেছে বিজেপি। পার্থ চট্টোপাধ্যায়ের কথায়, ''বিষয়টি আমার জানা নেই। তবে আগে শান্তি ফিরুক। তারপর যাবেন।'' দিল্লিতে আবার সাংবাদিক বৈঠকে মুকুল রায় অভিযোগ করেছেন, বাংলা জ্বলছে। অথচ রাজ্যের সাংবিধানিক প্রধান দিল্লিতে। পার্থবাবুর জবাব, ''বিজেপির জনস্বার্থ বিরোধী নীতির ভুক্তভোগী সারা ভারতের মানুষ। মানুষের স্বার্থেই দিল্লিতে আছেন মমতা। ভারতকে দ্বিখণ্ডিত করার চেষ্টা করছে বিজেপি। এর বিরুদ্ধে লড়াই জোরদার করছেন মমতা বন্দ্যোপাধ্যায়।'' পাল্টা তাঁর প্রশ্ন, রূপা গঙ্গোপাধ্যায় কোথায়? বাবুল সুপ্রিয় কোথায়?